વિધાનસભાના અમારા ઉમેદવારો છ મહિના પહેલાં ડિક્લેર કરી દેવામાં આવશે તેવી કોંગ્રેસના ગુજરાત પ્રવક્તાના દાવા ઊંઘા પડી ગયા છે. ભાજપ સિંગલ નામ હોય તેવા ઉમેદવારો એડવાન્સ જાહેર કરી દેશે તેવા વાયદા પણ ખોટા પડ્યા છે. ઉમેદવારી કરવાના અંતિમ દિવસ પહેલાં ટેલીફોન કરીને મેન્ડેટ આપવા પડે તે ગુજરાત માટે શરમજનક બાબત છે. જે હાલત કોંગ્રેસમાં છે તેવી જ હાલત ભાજપમાં છે. બન્ને પાર્ટીઓ ઉમેદવારોની પસંદગી કરતાં ડરે છે. આમ કરવા પાછળનું કારણ કોઇ અસંતુષ્ટ સભ્ય ચૂંટણીના મેદાનમાં ઉભો ન રહે તે છે, આમ છતાં બન્ને પાર્ટીઓમાં અસંતોષ ચરમસિમાએ છે. ભાજપમાં અસંતુષ્ટો માની જાય છે પરંતુ કોંગ્રેસમાં તોડફોડ પર ઉતરી આવે છે. સત્તાવાર ઉમેદવારને સામી પાર્ટી પાસેથી રૂપિયા લઇને હરાવવાનું કામ કરે છે. પ્રત્યેક ચૂંટણીમાં કોંગ્રેસની ભૂંડી હાર થાય છે તેનું કારણ જ છેલ્લી ઘડીએ પસંદ કરેલા ઉમેદવારો છે. ઉમેદવાર પસંદગી સુધી કોંગ્રેસનો ઘોડો વિનમાં હતો પરંતુ ઉમેદવારો પસંદ થયા પછી એવું લાગે છે કે પાર્ટીમાં યાદવાસ્થળી આકાર લઇ રહી છે તેથી ઉમેદવારોની વિકેટ એક પછી એક પડતી દેખાઇ રહી છે.